Hverken Aalborg Pirates eller Frederikshavn White Hawks fik point ud af deres anstrengelser i Metal Ligaen fredag aften. Aalborg Pirates var på besøg hos Esbjerg Energy, og trods en god start måtte piraterne se sig slået med 6-2. Backen Jace Coyle bragte Aalborg foran efter 13 minutters spil, men inden første periode var omme førte Esbjerg 2-1. Hjemmeholdet vandt også anden og tredje periode. Lasse Jul Korsgaard scorede Aalborgs andet mål tre minutter før tid. Frederikshavn White Hawks kom ikke på måltavlen, da høgene på udebane mødte topholdet Odense Bulldogs. Odense åbnede scoringen midt i anden periode og scorede til resultatet 2-0 i begyndelsen af tredje periode. White Hawks ligger nu på fjerdepladsen med 13 point op til topholdet, mens Pirates, som har tabt tre kampe i træk, ligger på ligaens ottendeplads. Lørdag aften skal de nordjyske mandskaber igen i aktion. Her møder Frederikshavn på hjemmebane Rungsted, mens Aalborg tager imod bundholdet Gentofte.

Opsummering:
De nordjyske ishockeymandskaber Aalborg Pirates og Frederikshavn White Hawks var begge i aktion på udebane fredag aften, og ingen af dem fik point med hjem.